Nerea Pena

Nerea Pena Abaurrea (Iruñea, 1989ko abenduaren 13a) nafar eskubaloi jokalaria da, egun Hungariako Ferencvárosi taldean jokatzen duena. 2014an Nafarroako Emakumezko Kirolaririk Onenaren saria jaso zuen.

 Bizitza 
Iruñeko Loyola taldean hasi zen eskubaloian. 15 urte zituenean Lizarrako Itxakora joan zen. 2005-06 denboraldian, 17 urte zituela, jokatu zuen lehen partida Espainiako Ohorezko Mailan. Itxako taldearekin lau aldiz irabazi zuen Espainiako liga, hiru aldiz Erregina Kopa, hiru aldiz Espainiako Superkopa eta behin EHF Kopa. 2012ko otsailean, Norvegian, Larvik taldearen aurkako partidan, eskuineko belauna hautsi eta ezin izan zuen parte hartu Londresko Olinpiar Jokoetan. 2012an Budapesteko Ferencvárosi Rail Cargo taldeak kontratatu zuen; 2014-15 denboraldian Hungariako Liga irabazi zuen.

Espainiako talde nazionalarekin brontzezko domina irabazi zuen Brasilgo Munduko Txapelketan (2011) eta zilarrezkoa Hungaria eta Kroaziako Europako Txapelketan (2014). Danimarka eta Norvegian jokatu zen 2010eko Europako Txapelketan All-Star taldean sartu zuten.

 Lortutako sariak 
 Klubekin 
 Espainiako Liga 4 aldiz, 2009, 2010, 2011 eta 2012an, Itxakorekin.
 Erregina Kopa 3 aldiz, 2010, 2011 eta 2012an.
 Espainiako Superkopa 3 aldiz, 2010, 2011 eta 2012an.
 EHF Kopa behin, 2009an. 2008an txapeldunordea izan zen.
 Hungariako Liga behin, 2015ean, Ferencvárosi TC-rekin.

 Espainiako talde nazionalarekin 
 Zilarrezko domina Hungaria eta Kroaziako Europako Txapelketan (2014).
 Brontzezko domina Brasilgo Munduko Txapelketan (2011).

 Merezimenduak 

 2022ko azaroaren 30ean Nafarroako Gobernuaren Kirol Merituaren Urrezko Domina jaso zuen.

 Erreferentziak 

 Kanpo loturak 
 EHFko fitxa, eurohandball.com
 Elkarrizketa: Oinazea desagertzea da orain nire lehentasuna Berria, 2023.01.18
 Elkarrizketa: Triste nago. Ez dut ezagutzen eskubaloirik gabeko bizitza Berria, 2024.03.27

Kategoria:Nafarroa Garaiko eskubaloi jokalariak
Kategoria:Iruñeko kirolariak
Kategoria:2016ko Udako Olinpiar Jokoetako eskubaloilariak